**Jakow Trachtenberg**, tamén transcrito **Yakov Gershevich Trakhtenberg**, nado o 17 de xuño de 1888 en Odesa, no Imperio Ruso (hoxe Ucraína) e finado o 26 de outubro de 1951 foi un enxeñeiro e matemático que desenvolveu as técnicas de cálculo mental chamadas método ou sistema Trachtenberg.

Traxectoria
-----------

### Primeiros anos, época zarista

Fillo de Georgy (Gersh) Trachtenberg, un comerciante de madeira, e Rosalia Gogish. Aos 19 anos ingresou no departamento metalúrxico do Instituto Politécnico de San Petersburgo. Durante o seu segundo ano, trasladouse ao Instituto de Minas, graduándose con honores. Serviu á fronte como encargado, recibiu a medalla de prata "Por dilixencia" na cinta de Stanislavov. Trachtenberg foi un pacifista entregado. Cando estalou a guerra en 1914, foi fundamental na organización dunha sociedade coñecida como "Sociedade dos bos samaritanos". A idea era formar estudantes rusos para coidar aos feridos. 

### Época soviética, República de Weimar e chegada do nazismo

Desde 1917 figura como residente de Petrogrado, e despois da Revolución de Outubro foi elixido enxeñeiro xefe da planta de Obukhov. Nesta calidade, demostrou ser un partidario leal do poder soviético. O 27 de setembro de 1918, foi nomeado presidente da comisión interfábrica para a reanudación da industria militar e a fabricación de equipamento militar nas plantas de Izhora, Obukhov e do Báltico. De feito, as fábricas estaban ociosas e Trachtenberg tentou buscarlles pedidos. En 1919, marchou á Alemaña da República de Weimar, onde se instalou en Berlín-Charlottenburg. Dedicouse á publicación de libros, en particular, publicou libros de texto en lingua rusa e folletos. Tamén publicou noticias en *Nachrichten über Russland* (*Novas sobre Rusia*) e a revista *Russland von heute* (*Rossiya Segodnya*, Россия сегодня, *Rusia Today*, o mesmo nome que a axencia de noticias creada por V. Putin en 2013) desde 1924 até a prohibición polas autoridades nazis en 1935, onde se cubría a información dos xornais soviéticos desde unha posición crítica. Tamén se dedicou á mediación na subministración de mercadorías á URSS e ensinou linguas estranxeiras.

### Casamento

En 1930 casou con Alisa Bredova (n. 1893), filla dun deseñador decorativo que traballou en Rusia no século XIX (confúndese en varias publicacións coa condesa Alice Hannah von Bredow, que naceu no mesmo ano, e que foi activista do movemento antifascista en Alemaña). Por mor do matrimonio, a súa muller renunciou á cidadanía alemá (o propio Trachtenberg tiña un pasaporte Nansen). O matrimonio non tivo fillos.

### III Reich e Segunda guerra mundial

Despois de que Hitler chegou ao poder, tentou inicialmente reconciliarse co réxime nazi e mesmo publicou en alemán, con tradución ao inglés e francés, un panfleto en maio de 1933, cunha suposta selección de citas de xudeus mostrando que a propaganda estranxeira esaxeraba a actitude cruel do nazismo, titulado *"Die Greuelpropaganda ist eine Lügenpropaganda - sagen die deutschen Juden selbst" (A propaganda de horrores é falsa, din os propios xudeos alemáns*). Porén, xa en 1934 decatouse do seu erro, marchou a Suíza, e de alí nese mesmo ano trasladouse a Austria, a Viena. En Austria, continuou participando na edición de libros, publicou folletos antisoviéticos. En 1937 publicou un libro sobre a próxima guerra entre a URSS e Alemaña (xa enfrontados belicamente na guerra civil española).

Despois do *Anschluss* de Austria pola Alemaña nazi en 1938, foi detido, pero puido fuxir a Iugoslavia, onde foi detido de novo cando os alemáns ocuparon ese país. Posto en liberdade en 1941, foi detido outra vez en 1944, levado a Leipzig, despois regresou a Croacia, onde estivo recluído nun campo. 

### Fin da guerra

Cara ao final da guerra, a súa muller conseguiu subornar aos gardas do campo, grazas ao cal Trachtenberg fuxiu a Suíza a principios de 1945, onde publicou un folleto sobre o seu método de cálculo.

### Pasamento

Morreu en 1951 dunha doenza do corazón (outras fontes indican a data da morte como 1953). Despois da súa morte, a súa muller continuou promovendo o seu método, grazas ao cal gañou fama nos Estados Unidos.

Notas
-----

1. ↑  "MÉTODO TRACHTENBERG" (en portugués). Consultado o 2023-08-20.
2. ↑  "Método Trachtenberg". *academic.com* (en castelán). Consultado o 2023-08-20.
3. ↑  TsGIA SPb f.478 op.3 d.6713, prazos de admisión 1907-1909
4. ↑  No número 28 da rúa Mokhovaya.
5. 1 2  Толстой, Иван (2023-07-03). "Вычисляя Трахтенберга". *Радио Свобода* (en ruso). Consultado o 2023-08-20.
6. ↑  "RT editor Simonyan to head Kremlin-backed news agency". *BBC News* (en inglés). 2013-12-31. Consultado o 2023-08-20.
7. ↑  "FamilySearch.org". *ancestors.familysearch.org*. Consultado o 2023-08-20.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Jakow Trachtenberg*** |

|  |  |
| --- | --- |
|  | A Galipedia ten un portal sobre: ***Rusia*** |

|  |  |
| --- | --- |
|  | A Galipedia ten un portal sobre: ***Ucraína*** |

|  |  |
| --- | --- |
|  | A Galipedia ten un portal sobre: ***Alemaña*** |

* Cálculo
* Pacifismo
* Lista de activistas pola paz

### Bibliografía

* *The Speed System of Basic Mathematics*. 1965.  Adaptado por Ann Cuttler e Rudolph McShane. Londres: Pan Books Ltd.

|  |  |
| --- | --- |
| Control de autoridades | 
* Wd: Q572329
* WorldCat
* VIAF: 24978338
* FAST: 80892
* GND: 172518644
* ISNI: 0000 0001 1489 0751
* LCCN: n81119955
* NKC: ola2004231394
* NTA: 160189268
* SUDOC: 10598258X

 |